Covid-19: Vlak 1 beteken nie pandemie ‘is verby’ – ministerDr. Zweli Mkhize, minister van gesondheid. (Foto: Twitter) Terwyl die ekonomie vanaf Maandag – toe vlak 1 van die afsondering in werking getree het – selfs verder oopgestel is, het die minister van gesondheid, dr. Zweli Mkhize, gewaarsku dat Suid-Afrika nog nie buite gevaar is nie. “Ons het steeds sowat 10 000 pasiënte per week en ons weet daar is selfs meer infeksies. Die syfer is veel hoër,” het Mkhize gesê. “Ons soek nou na ŉ entstof. Voordat ons ŉ entstof kry, kan ons nie rus nie. Suid-Afrikaners moet besef dat vlak 1 nie beteken dat alles nou agter die rug is nie. Vlak 1 beteken net dat ons die ekonomie weer probeer herbou.” Ingevolge vlak 1 van die afsonderingsregulasies mag begrafnisse voortaan deur tot 100 mense bygewoon word, of die helfte van die kapasiteit van die lokaal, watter een ook al minder is. Geloofsbyeenkomste kan voortaan deur 250 mense of die helfte van die lokaal se kapasiteit bygewoon word, wat ook al die minste is. Alle Suid-Afrikaners moet steeds maskers dra sodra hulle die huis verlaat. Gimnasiums mag nie teen meer as die helfte van kapasiteit hul onderneming bedryf nie. Van 1 Oktober af sal internasionale reise na en van oral in Afrika toegelaat word. Die agtien grensposte wat tot dusver vir vragvervoer oop was, sal nou ook vir toerisme en besoeke oopgestel word, maar die 35 kleiner grensposte wat gesluit was, bly toe. Enigeen wat die land inkom of wil verlaat, moet bewys van ’n negatiewe Covid‑19-toets toon wat nie ouer as 72 uur is nie. Enigeen daarsonder sal op eie koste twee weke lank in kwarantyn geplaas word. Drie lughawens – OR Tambo, King Shaka en Kaapstad – is oop vir internasionale vlugte. Alle handelshawens is oop vir almal buiten passasierskepe. Die aandklokreël bly van krag van middernag tot vieruur in die oggend en geen nagwake, besoeke aan nagklubs, internasionale sport, toeskouers by sport of inisiasieskole word toegelaat nie. Mkhize het gesê terwyl begin word om maatskaplike en geloofstradisies te hervat, moet Suid-Afrikaners besef dat daar ŉ voor-Covid-19- en ŉ na-Covid-19-wêreld is – en dat hulle aan dié sogenaamde nuwe normaal gewoond moet raak. “Ons moet verseker ons tref voorsorgmaatreëls want ŉ tweede vlaag [van die virus] kan ons steeds tref. Ons kan nie selfvoldaan wees nie. “Ons moet die stryd voortsit en daarom moet beheermaatreëls steeds geld,” het die minister gesê.